《贺新凉 秋林著书图，蔼卿属赋》
清代·关锳

一夜清溪雨。已千山、万山黄叶，飘流无主。何况悲秋人寂寞，那不鬓丝成素。

算还是、青毡抛去。侬理丝筒君把钓，尚全家、靠得鱼竿住。

便鸥鸟，也应许。

人生多被浮名误。念当时、萤飘蠹老，几人词赋。如此葫芦依样画，怎免樵夫笑汝。

空赢得、尘埋玉树。不及西风枝上叶，到飘零、尚有归痕处。

君不见，杜陵墓。

作者简介：清浙江钱塘人，字秋芙。诸生蒋坦妻。工书、画、琴及诗词。多愁善病，诵经学佛。早卒，坦著《秋灯琐忆》记其事。有《三十六芙蓉诗存》、《梦影楼词》。